Deleģēšanas līgums Nr. 1-6.1/20-2020

Par valsts budžeta finansējuma piešķiršanu un izlietošanu

**Latvijas Republikas Tieslietu ministrija**, reģistrācijas Nr. 90000070045 (turpmāk – Ministrija), tās valsts sekretāra Raivja Kronberga personā, kurš rīkojas, pamatojoties uz Valsts pārvaldes iekārtas likuma 17. panta pirmo daļu un 23. panta pirmo daļu, no vienas puses, un

**VSIA "Latvijas Vēstnesis"**, reģistrācijas Nr. 40003113794 (turpmāk – Vēstnesis), tās valdes priekšsēdētājas Dainas Ābeles un valdes locekļa Daiņa Mjartāna personā, kura rīkojas saskaņā ar Vēstneša statūtiem no otras puses, abas kopā sauktas – Puses,

pamatojoties uz Valsts pārvaldes iekārtas likuma 12. panta pirmās daļas 3. punktu, 40. panta otro daļu, Oficiālo publikāciju un tiesiskās informācijas likuma pārejas noteikumu 3. punktu, Ministru kabineta 2014. gada 17. jūnija noteikumu Nr. 317 "Kārtība, kādā tiešās pārvaldes iestādes slēdz un publisko līdzdarbības līgumus, kā arī piešķir valsts budžeta finansējumu privātpersonām valsts pārvaldes uzdevumu veikšanai un uzrauga piešķirtā finansējuma izlietojumu" 38. punktu, noslēdz šādu deleģēšanas līgumu (turpmāk – Līgums) par Vēstnesim deleģēto valsts pārvaldes uzdevumu izpildei piešķirto budžeta programmas 09.07.00. "Oficiālās publikācijas un tiesiskās informācijas nodrošināšana" līdzekļu (turpmāk – Finansējums) izlietošanu:

1. Deleģēto valsts pārvaldes uzdevumu pasākumi un to rezultatīvie rādītāji

1.1. Finansējumu Vēstnesis izlieto šādiem Vēstnesim deleģēto valsts pārvaldes uzdevumu pasākumiem un to izpildes rezultatīvo rādītāju sasniegšanai:

1.1.1. Oficiālo publikāciju un tiesiskās informācijas likuma 14. panta otrajā daļā un 15. panta trešajā daļā noteiktā uzdevuma (turpmāk – 1. uzdevums) pasākumu un to rezultatīvo rādītāju (1. pielikums) izpildei (finansējums 685 164 *euro* apmērā piešķirts atbilstoši Ministru kabineta 2019. gada 17. septembra sēdes protokola Nr. 42 34. paragrāfa 21.6. apakšpunktam);

1.1.2. ar Ministru kabineta 2019. gada 23. decembra rīkojuma Nr. 653 "Par Pasākumu plānu noziedzīgi iegūtu līdzekļu legalizācijas, terorisma un proliferācijas finansēšanas novēršanai laikposmam no 2020. līdz 2022. gadam" (turpmāk – Plāns) apstiprinātā Plāna 1. rīcības virziena 1.8. pasākuma[[1]](#footnote-2) (turpmāk – 2. uzdevums) un to rezultatīvo rādītāju izpildei (finansējums 48 041 *euro* apmērā piešķirts atbilstoši Ministru kabineta 2019. gada 17. decembra sēdes protokola Nr. 59 77. paragrāfa 5.4. apakšpunktam, Plāna IV sadaļa un pielikuma 4. tabula).

2. Finansējuma piešķiršanas kārtība

2.1. Vēstnesis pēc Līguma noslēgšanas atver divus norēķinu kontus Valsts kasē 1. un 2. uzdevuma izpildei piešķirtā Finansējuma saņemšanai.

2.2. Ministrija 10 darbdienu laikā pēc informācijas saņemšanas no Vēstneša par norēķinu kontu atvēršanu pārskaita Vēstnesim Finansējumu uz minētajiem norēķinu kontiem.

3. Finansējuma izlietošana

3.1. Vēstnesis Finansējumu izlieto efektīvi, ekonomiski un caurskatāmi atbilstoši spēkā esošajos Latvijas Republikas normatīvajos aktos noteiktajai valsts budžeta līdzekļu izlietošanas kārtībai un tikai Līguma 1.1. punktā noteikto 1. un 2. uzdevuma pasākumu un to izpildes rezultatīvo rādītāju sasniegšanai atbilstoši Līguma 1. un 2. pielikumā paredzētajam izdevumu sadalījumam. Vēstnesis, izlietojot Finansējumu, ir atbildīgs par Latvijas Republikas normatīvo aktu ievērošanu, tostarp nepieciešamo iepirkuma procedūru ievērošanu.

3.2. Parakstot Līgumu, Puses apstiprina, ka piešķirtais Finansējums, atbilstoši Līguma 1. uzdevuma pasākumu izdevumu tāmē (1. pielikums) un 2. uzdevuma pasākuma izdevumu tāmē (2. pielikums) paredzētajiem izdevumiem, nodrošina Līguma 1. un 2. uzdevuma pasākumu izpildi un rezultatīvo rādītāju sasniegšanu.

3.3. Finansējuma izlietošanā ir pieļaujamas novirzes no 1. un 2. uzdevuma pasākumu izdevumu tāmē paredzētajiem izdevumu veidiem ne vairāk kā 15 % apmērā, nemainoties 1. un 2. uzdevuma pasākumu izdevumu tāmes kopsummai.

3.4. Konstatējot Finansējuma izlietojumā Līguma 3.3. punktā minētās izmaiņas, Vēstnesis informē Ministriju par nepieciešamību veikt grozījumus Līgumā, iesniedzot precizēto izdevumu tāmi ar skaidrojumu par šo izmaiņu cēloni. Ja Ministrija konstatē, ka izmaiņas ir pamatotas, tā divu nedēļu laikā no informācijas par izmaiņu nepieciešamības saņemšanas sagatavo Līguma grozījumu projektu un nosūta to Vēstnesim saskaņošanai.

3.5. Vēstnesis ne vairāk par 25 % no 1. uzdevumam piešķirtā Finansējuma drīkst izlietot 1. uzdevuma pasākumu īstenošanai nepieciešamo administratīvo izmaksu (administrācijas izdevumi un atbalsta funkcijas) segšanai.

4. Pārskata par Finansējuma izlietojumu un rezultatīvo rādītāju izpildi sniegšanas kārtība

4.1. Vēstnesis līdz 2021. gada 31. janvārim iesniedz pārskatu par Finansējuma izlietojumu, pievienojot Valsts kases kontu izdrukas un rakstisku apliecinājumu, ka Finansējums izlietots atbilstoši Līgumā paredzētajiem pasākumiem un apstiprinātajām tāmēm. Vēstnesis nodrošina attaisnojuma dokumentu glabāšanu piecus gadus atbilstoši normatīvajiem aktiem grāmatvedības jomā un apņemas 10 darbdienu laikā pēc Ministrijas pieprasījuma iesniegt tos Ministrijai.

4.2. Vēstnesis pārskatu par 1. un 2. uzdevuma pasākumu rezultatīvo rādītāju izpildi sniedz, atskaitoties par Vēstneša darba plāna izpildi valsts kapitāla daļu turētāja pārstāvim, un papildus līdz 2021. gada 15. februārim sniedz Ministrijai ziņojumu par 2. uzdevuma pasākuma izpildi.

4.3. Vēstnesis viena mēneša laikā veic Finansējuma, kas nav izlietots līdz 2020. gada 31. decembrim, atmaksu Ministrijai.

5. Pušu atbildība

5.1. Katra no Pusēm saskaņā ar Latvijas Republikā spēkā esošajiem normatīvajiem aktiem ir atbildīga par zaudējumiem, kas radušies otrai Pusei, ja pirmā neizpilda Līguma saistības, izņemot gadījumus, kad iestājušies apstākļi, kuri ir vispār atzīstami par nepārvaramas varas apstākļiem.

6. Strīdu izskatīšanas kārtība

6.1. Visus strīdus, kas varētu rasties, izpildot Līgumu, Puses vispirms risina sarunu (sarakstes) veidā.

6.2. Ja Puses nevar vienoties, strīdu izskata Latvijas Republikas tiesu iestādēs atbilstoši Latvijas Republikas spēkā esošajos normatīvajos aktos noteiktajai kārtībai.

7. Noslēguma noteikumi

7.1. Visi Līguma grozījumi ir spēkā tikai tad, ja tie noformēti rakstiski un Puses tos ir parakstījušas. Līguma grozījumi ar to parakstīšanas brīdi kļūst par Līguma neatņemamu sastāvdaļu.

7.2. Līgums sagatavots uz sešām lapām, tajā skaitā divi pielikumi, divos identiskos eksemplāros.

7.3. Līgumam ir šādi pielikumi:

7.3.1. 1. pielikums "1. uzdevuma pasākumi un to izpildes rezultatīvie rādītāji, izdevumu tāme";

7.3.2. 2. pielikums "2. uzdevuma pasākums un tā izpildes rezultatīvie rādītāji, izdevumu tāme".

8. Pušu rekvizīti

|  |  |
| --- | --- |
| Ministrija | Vēstnesis |
| Latvijas Republikas Tieslietu ministrija  Reģistrācijas Nr. 90000070045  Brīvības bulvāris 36, Rīga, LV-1536 | VSIA "Latvijas Vēstnesis"  Reģistrācijas Nr. 40003113794  Bruņinieku iela 41, Rīga, LV-1011 |
| R. Kronbergs | D. Ābele  D. Mjartāns |

1. pielikums

deleģēšanas līgumam Nr. 1-6.1/20-2020

"Par valsts budžeta finansējuma

piešķiršanu un izlietošanu"

**1. uzdevuma pasākumi un to izpildes rezultatīvie rādītāji, izdevumu tāme**

**1. No valsts budžeta dotācijas finansējamie oficiālo publikāciju un tiesiskās informācijas nodrošināšanas pasākumi 2020. gadā:**

1.1. Oficiālo publikāciju informācijas sistēmas uzturēšana un attīstība (tostarp datortehnikas, licenču, programmatūru iepirkšana un uzturēšana; kritiskās infrastruktūras drošības prasību uzturēšana, ārpakalpojumu apmaksa par oficiālo paziņojumu reģistrācijas informācijas sistēmas "SURIS" (turpmāk – SURIS) uzturēšanu).

1.2. Oficiālo publikāciju un tiesiskās informācijas likuma 13. panta otrajā daļā minēto oficiālo publikāciju nodrošināšana un to sistematizēšana.

1.3. To oficiālo publikāciju nodrošināšana, kurām Ministru kabineta 2013. gada 29. janvāra noteikumu Nr. 65 "Oficiālo publikāciju noteikumi" 4.1., 4.2., 5.1., 5.2., 6.1. apakšpunktā, kā arī 9. 10. un 11. punktā paredzēti atvieglojumi un atbrīvojumino oficiālo publikācijas maksas.

**2. Rezultatīvie rādītāji:**

|  |  |
| --- | --- |
| Rezultatīvā rādītāja nosaukums | Sasniedzamais rezultāts |
|
| Oficiālo publikāciju informācijas sistēmas (turpmāk – OPIS) darbība (OPIS, vestnesis.lv, likumi.lv, SURIS) | Nodrošināta sistēmas drošība, sistēma darbojas\* un sabiedrībai publiskie resursi ir pieejami.\*\*  (\*Informācijas sistēmu darbības nepārtrauktība (nepārtrauktība % no darba režīma 24/7) – 99,7 %;  \*\*Ārējo Vēstneša sistēmu lietotāju sūdzības mēra 1 reizi ceturksnī, maksimāli pieļaujamais sūdzību par resursu pieejamību skaits – 2) |
| Oficiālo publikāciju (tiesību akti un cita oficiālā informācija) publicēšana un sistematizēšana (ar ienākumiem nenosegtā daļa) | Publicēti un sistematizēti tiesību akti un cita oficiālā informācija 1 230 gab. |
| Oficiālo paziņojumu publicēšana un sistematizēšana (ar ienākumiem nenosegtā daļa) | Publicēti un sistematizēti ar ienākumiem nenosegtie oficiālie paziņojumi 2 300 gab. |
| Maksimāli pieļaujamais Vēstneša kļūdu skaits pēc informācijas publicēšanas vai publiskošanas | Oficiālā publikācija (tiesību akti u.c. oficiālā informācija) – 2 kļūdas gadā  Oficiālie paziņojumi – 4 kļūdas gadā vai 1 kļūda ceturksnī  Tiesību aktu sistematizēšana – 0,9 % no sistematizēto dokumentu skaita pusgadā |
| Laiks no informācijas saņemšanas līdz publikācijai oficiālajā izdevumā | 2 dienas |
| Laiks no tiesību aktu/paziņojuma oficiālas publikācijas līdz konsolidētās/sistematizētās versijas publiskošanai | 3 dienas |

**3. Pasākuma izdevumu tāme:**

|  |  |
| --- | --- |
| **Izdevumu veids** | **Summa EUR** |
| IZDEVUMI KOPĀ | 685 164 |
| Atalgojums | 386 719 |
| Darba devēja valsts sociālās apdrošināšanas obligātās iemaksas, pabalsti un kompensācijas | 112 887 |
| Preces un pakalpojumi | 154 528 |
| Kapitālie izdevumi | 31 030 |

2. pielikums

deleģēšanas līgumam Nr. 1-6.1/20-2020

"Par valsts budžeta finansējuma

piešķiršanu un izlietošanu"

**2. uzdevuma pasākums un tā izpildes rezultatīvie rādītāji, izdevumu tāme**

**1. Plāna pasākums:**

Nodrošināt informācijas atspoguļojumu informatīvajā telpā par noziedzīgi iegūtu līdzekļu legalizācijas un terorisma un proliferācijas finansēšanas novēršanas jomas jautājumiem.

**2. Rezultatīvie rādītāji:**

2.1. Aktualizēts un uzturēts Vēstneša portāla "Cilvēks. Valsts. Likums." (turpmāk – LV portāls) (adrese: lvportals.lv) izveidotais patstāvīgais satura kanāls "MONEYVAL".

2.2. Pastāvīgi aktualizēta multimediāla tematiskā sadaļa "MONEYVAL" LV portālā visā pasākuma darbības periodā. LV portāla sasniedzamā auditorija – vidēji 200 000 unikālo lietotāju mēnesī, tematiskās satura sadaļas "MONEYVAL" apmeklējums caurmērā 600 – 700 lietotāju ik mēnesi.

2.3. Vienuviet nodrošināta pastāvīga satura plūsma, tostarp audiovizuālā formātā (vismaz 100 publikācijas gadā) LV portāla tematiskajā sadaļā "MONEYVAL", aptverot šādu tematisko loku:

2.3.1. informācija par progresu aktuālās "MONEYVAL" kārtas uzdevumu izpildē;

2.3.2. skaidrojumi par aktuālo regulējumu un izmaiņām tiesību aktos;

2.3.3. informācija par regulējuma piemērošanu praksē;

2.3.4. atjaunināts “MONEYVAL" Ceļvedis 11 rīcības virzienos atbilstoši aktuālajiem mērķiem, saglabājot pieeju informācijai par "MONEYVAL" iepriekšējo kārtu;

2.3.5. nodrošināta valsts iestāžu sniegto paziņojumu/preses relīžu pieejamība vienuviet tematiskajā sadaļā "MONEYVAL";

2.3.6. multimediāls saturs tematiskajā sadaļā "MONEYVAL";

2.3.7. nodrošināta tematiskās sadaļas "MONEYVAL” satura komunikācija sociālajos medijos.

**3. Plānā iekļautā pasākuma izdevumu tāme:**

|  |  |
| --- | --- |
| **Izdevumu veids** | **Summa EUR** |
| IZDEVUMI – KOPĀ | 48 041 |
| Atalgojums | 39 492 |
| Darba devēja valsts sociālās apdrošināšanas obligātās iemaksas, pabalsti un kompensācijas | 8 549 |

1. Plāna 1. rīcības virziena 1.8. pasākums "Nodrošināt informācijas atspoguļojumu informatīvajā telpā par Noziedzīgi iegūtu līdzekļu legalizācijas, terorisma un proliferācijas novēršanas jomas jautājumiem" (Vēstneša kompetences – palielināt sabiedrības informētību, zināšanas un izpratni par noziedzīgi iegūtu līdzekļu legalizāciju un terorisma finansēšanu, kā arī valsts oficiālās informācijas sniegšanas nodrošināšana) – (2. pielikums) [↑](#footnote-ref-2)